b'\n_START_ARTICLE_\n\xc4\x8crtomir \xc5\xa0inkovec\n_START_SECTION_\n\xc5\xbdivljenje\n_START_PARAGRAPH_\nRojen je bil v dru\xc5\xbeini trinajstih otrok, od katerih jih je sedem \xc5\xbee v mladosti umrlo zaradi jetike in \xc5\xa1panske gripe. Njegovo otro\xc5\xa1tvo je bilo zaznamovano z bli\xc5\xbeino So\xc5\xa1ke fronte: bombardiranjem, lakoto, smrtjo bratov in sester, izgubo doma\xc4\x8dije (pogorela) ..._NEWLINE_Od zgodnje mladosti je vzljubil u\xc4\x8denje in knjige in kmalu pre\xc5\xa1el k pisanju. Prvo hi\xc5\xa1no preiskavo je do\xc5\xbeivel \xc5\xbee pri petnajstih letih, ko je policija njegovo pisanje ozna\xc4\x8dila kot hud prekr\xc5\xa1ek._NEWLINE_Ob za\xc4\x8detku druge svetovne vojne leta 1941 je bil mobiliziran v Italijo na Sardiniji, od koder pa so ga zaradi bolehnosti leta 1942 izpustili. Po vrnitvi se je v doma\xc4\x8dem kraju sre\xc4\x8dal z osvobodilnim gibanjem in temu je sledila pot pred Sodi\xc5\xa1\xc4\x8de za za\xc5\xa1\xc4\x8dito dr\xc5\xbeave ter je\xc4\x8da. Ob povratku iz zapora (po zlomu fa\xc5\xa1izma) je od\xc5\xa1el med partizane. Tam je najprej opravljal razli\xc4\x8dna dela, nato pa je bil imenovan za referenta za \xc5\xa1olstvo in prosveto v idrijskem okro\xc5\xbeju._NEWLINE_Po osvoboditvi je nekaj \xc4\x8dasa deloval v Trstu, kjer je opravil maturo in se vpisal na ljubljansko univerzo. Nekaj \xc4\x8dasa je slu\xc5\xbeboval tudi pri MIP v Beogradu._NEWLINE_Od leta 1950 je \xc5\xbeivel v Ljubljani. Delal je pri Tovari\xc5\xa1u (1952-1962), bil urednik pri Cicibanu, bil urednik TV-15 (1962-1971) in revije Borec (1971-1981). Pisal je partizanske in otro\xc5\xa1ke pesmi, zbral pravljice in slovenske odporni\xc5\xa1ke pesmi ter pri\xc4\x8devanja o TIGR-u. Napisal je kroniko Vojskega in krajev okrog Sne\xc5\xbenika in prevajal iz ve\xc4\x8d jezikov.\n_START_SECTION_\nDelo\n_START_PARAGRAPH_\nNjegove otro\xc5\xa1ke pesmi so nastale v zgodnjih petdesetih letih 20. stoletja, v povojnem \xc4\x8dasu, ko so bila v ospredju predvsem osebnoizpovedna dela za odrasle, otro\xc5\xa1ki pesmi pa se pesniki niso dosti posve\xc4\x8dali. \xc5\xa0inkovec je bil med prvimi, ki so opazili praznino v literaturi. V njegovih pesmih za\xc5\xbeivi ob\xc4\x8dutje lastnega, zaradi vojne nikoli iz\xc5\xbeivetega otro\xc5\xa1tva. Kot drugi pesniki in pisatelji tega \xc4\x8dasa (France Bevk, Branka Jurca in Anton Ingoli\xc4\x8d ...) je tudi on pesmi v \xc5\xbeivo prebiral na sre\xc4\x8danjih z otroki.'